ไฟแนนเชียล
SET สัญจรอุดรธานี 23 มิ.ย.นี้
21 มิ.ย. 2555

SET สัญจรอุดรธานี 23 มิ.ย.นี้ 
นายภากร ปีตธวัชชัย รองผู้จัดการ สายงานการตลาด ตลาดหลักทรัพย์แห่งประเทศไทย เปิดเผยว่า ตลาดหลักทรัพย์เดินสายภูมิภาคต่อเนื่อง จับมือ จ.อุดรธานี หอการค้า สภาอุตสาหกรรม ชมรมธนาคาร จัดมหกรรมการลงทุน SET in the City สัญจร จ.อุดรธานี วันเสาร์ที่ 23 มิ.ย. 2555 นี้ ณ อุดรธานี ฮอลล์ ชั้น 4 ศูนย์การค้าเช็นทรัลพลาซา อุดรธานี
งานครั้งนี้เกิดขึ้นภายใต้แนวคิด “ให้หุ้นทำเงิน ให้อนุพันธ์ทำกำไร ให้กองทุนรวม บริหารเงินออม ให้ชาวอุดรธานี” นำทัพผู้เชี่ยวชาญจาก 21 สถาบันการเงินชั้นนำให้ความรู้ พร้อมแนะนำทางเลือกการลงทุน เพิ่มความมั่งคั่ง ผ่านหุ้น อนุพันธ์ ทองคำ และกองทุนรวม พร้อมสัมมนาเข้มข้น 
“จ.อุดรธานี มีอัตราการเติบโตในลำดับต้นๆ ขยายตัวเพิ่มขึ้นถึง 80% ในช่วง 10 ปีที่ผ่านมา และยังได้รับการส่งเสริมจากภาครัฐในรูปแบบของเงินงบประมาณเพื่อการพัฒนาสร้างความเข้มแข็งถึง 163 ล้านบาท จากการประชุมคณะรัฐมนตรีสัญจรเมื่อต้นปีที่ผ่านมา” นายภากร กล่าว
บางกอกแลนด์ปันผล 2 สตางค์
คณะกรรมการบริษัท บางกอกแลนด์ (BLAND) มีมติให้จ่ายเงินปันผลจากผลการดำเนินงานในวันที่ 1 เม.ย. 2554-31 มี.ค. 2555 ให้แก่ผู้ถือหุ้นในอัตราหุ้นละ 0.02 บาท กำหนดวันปิดสมุดทะเบียนเพื่อรวบรวมรายชื่อผู้มีสิทธิได้รับเงินปันผลและเข้าร่วมประชุมสามัญผู้ถือหุ้นในวันที่ 6 ก.ค. 2555 และจ่ายเงินในวันที่ 14 ส.ค. 2555
จัสมินเร่งซื้อหุ้นคืนใกล้ครบอายุ
บริษัท จัสมิน อินเตอร์เนชั่นแนล (JAS) รายงานผลการซื้อหุ้นคืนเพื่อบริหารทางการเงินว่า เมื่อวันที่ 20 มิ.ย. 2555 บริษัทได้เข้าซื้อหุ้นคืนผ่านตลาดหลักทรัพย์จำนวน 6.7 ล้านหุ้น ราคาหุ้นต่ำสุดที่ซื้อหุ้นละ 3.16 บาท และสูงสุดที่ 3.18 บาท มูลค่ารวม 21.19 ล้านบาท 
ทั้งนี้ หลังซื้อหุ้นครั้งนี้ส่งผลให้จำนวนหุ้นที่ซื้อคืนจนถึงปัจจุบัน 94,487,000 หุ้น หรือ 1.3% ของจำนวนหุ้นที่ซื้อคืน มูลค่ารวม 260.20 ล้านบาท จากโครงการที่กำหนดซื้อหุ้นคืนสัดส่วน 10% ซึ่งจะครบกำหนดโครงการในวันที่ 27 มิ.ย. 2555 
ยูบิสซื้อที่ดิน 28 ล้านสร้างโรงงาน
คณะกรรมการบริษัท ยูบิส (เอเชีย) หรือ UBIS มีมติอนุมัติให้บริษัทซื้อที่ดินโฉนดที่ดินเลขที่ 42003 เนื้อที่ 5 ไร่ 3 งาน 54 ตารางวา ตั้งอยู่ที่ ต.ท่าทราย อ.เมือง จ.สมุทรสาคร มูลค่า 28.83 ล้านบาท เพื่อใช้ในการก่อสร้างโรงงาน โดยซื้อจาก น.ส.วนิดา อังสุพันธุ์ และนายพิชัย มณีโชติ ความสัมพันธ์ซึ่งไม่มีความเกี่ยวโยงหรือเกี่ยวข้องกับบริษัท กรรมการ และผู้บริหาร
ทั้งนี้ คณะกรรมการเห็นว่าการซื้อที่ดินพร้อมสิ่งปลูกสร้าง ซึ่งตั้งอยู่ในนิคมอุตสาหกรรมมีความสมเหตุสมผลและเป็นประโยชน์ต่อบริษัทและผู้ถือหุ้นในระยะยาว สถานที่ดังกล่าวอยู่ใกล้กับลูกค้า ซึ่งจะเป็นการส่งเสริมให้บริษัทสามารถกระจายสินค้าให้กับลูกค้าได้อย่างมีประสิทธิภาพ โดยบริษัทจะทำรายการซื้อในเดือน มิ.ย.นี้ โดยใช้เงินทุนหมุนเวียนและหรือกู้เงินจากสถาบัน